**Извршени инспекцијски надзори у периоду од 01. до 05. априла**

Инспекција социјалне заштите је на основу ''Плана надзора у установама социјалне заштите за домски смештај'', који је донет на основу налога министра за рад, запошљавање, борачка и социјална питања, господина Зорана Ђорђевића, извршила ванредне инспекцијске надзоре у неколико установа социјалне заштите у периоду од 1. до 5. априла и закључила следеће:

- **Установа Геронтолошки центар Шабац** својим корисницима обезбеђује квалитетну услугу становања, неге, исхране, здравствене заштите и друге активности у зависности од потреба, способности и интересовања самих корисника.

Осим објекта стационара где постоји проблем са подовима (чије је решавање у току), остали смештајни простор је на задовољавајућем нивоу како у погледу опреме тако и по питању хигијене. У циљу обезбеђивања још квалитетнијих услова смештаја корисника, установа је обезбедила инвестиције за реновирање купатила у ламели II, постављање ПВЦ ролетни на новом објекту, нових улазних врата на оба објекта и замену подова тамо где су дотрајали.

Како у структури захтева преовлађују захтеви за смештај углавном зависних корисника, установа планира реорганизовање смештајних капацитета за дементна лица што би било изводљиво са пренаменом и адаптацијом једног дела ламеле 1 Новог објекта (о чему ће министарство бити благовремено обавештено).

**- У Установи за децу и младе ''Шабац'' при Центру за социјални рад Шабац** утврђено да је простор, опрема, хигијена простора и опреме, као и хигијена корисника на задовољавајућем нивоу. Потребно је сређивање подова у собама где је ламинат, због честог прања, оштећен, као и у фискултурној сали.

**- У Дому за децу и oмладину "Вера Благојевић" Бања Ковиљача** закључено је да су простор, опрема и хигијена простора и опреме на задовољавајућем нивоу, као и да се све активности које чине услугу домског смештаја деце и младих спроводе у интересу корисника на смештају.

Осим потребе за новим шпоретом у кухињи, променом унутрашње столарије на првом спрату Б објекта, реконструкције кровова на објекту А и Б, као и неопходне набавке возила, констатован је знатан напредак у свим сегментима заштите деце и младих на смештају.

Када је у питању **Геронтолошки центар Јагодина**, обзиром да је установа социјалне заштите која пружа услугу домског смештаја одраслим и старијима, закључено је да пружена услуга није на задовољавајућем нивоу када је у питању стање, опрема и хигијена простора.

Комисија Министарства за рад, запошљавање, борачка и социјална питања је 01. и 02. априла **извршила посету и Центру за социјални рад Шабац**, ради ревизије права из области материјалних давања.

Од центра за социјални рад методом случајног узорка затражено је на ревизију укупно 10 предмета (шест предмета новчане социјалне помоћи и четири предмета додатка за помоћ и негу другог лица). У четири од шест прегледаних предмета новчане социјалне решење је донето у складу са законом, а у два предмета је утврђена повреда правила поступка. Од четири прегледаних предмета туђе неге и помоћи, Комисија је утврдила да су два предмета окончана у складу са законом, а у два предмета су издати налози за отклањање уочених пропуста.

По извршеном прегледу предмета одржан је састанак са запосленима који су ангажовани на пословима материјалних давања, присутни су упознати са закључцима до којих се дошло прегледом предмета, уоченим пропустима у погледу одредаба поступка и пружена им је стручна помоћ за отклањање недостатака.

Такође, 4. априла комисија Министарства за рад, запошљавање, борачка и социјална питања извршила је посету **Центру за социјални рад Лозница** ради ревизије права из области материјалних давања.

Од центра за социјални рад методом случајног узорка затражено је на ревизију укупно 6 предмета (четири предмета новчане социјалне помоћи и два предмета додатка за помоћ и негу другог лица).

По извршеном прегледу предмета, одржан је састанак са директором запосленима који су ангажовани на пословима материјалних давања. Присутни су упознати са закључцима до којих се дошло прегледом предмета, уоченим пропустима у погледу одредаба поступка и пружена им је стручна помоћ за отклањање недостатака.

Комисија Министарства за рад, запошљавање, борачка и социјална питања је 05. априла извршила посету **Центру за социјални рад Јагодина** ради ревизије права из области материјалних давања.

Од центра за социјални рад методом случајног узорка затражено је на ревизију укупно 9 предмета (шест предмета новчане социјалне помоћи и три предмета додатка за помоћ и негу другог лица). У два од шест прегледаних предмета новчане социјалне помоћи решење је донето у складу са законом, а у четири је утврђено да постоје одређене неправилности (решења донета на основу погрешно и непотпуно утврђеног чињеничног стања, погрешне примене материјалног права и/или повреде правила поступка). У три прегледана предмета додатка за помоћ и негу другог лица, Комисија је утврдила да постоје одређене неправилности.

По извршеном прегледу предмета одржан је састанак са директорком и запосленима који су ангажовани на пословима материјалних давања. Присутни су упознати са закључцима до којих се дошло прегледом предмета, уоченим пропустима у раду и пружена им је стручна помоћ за отклањање недостатака.